Nøgleord

Sammendrag



Nøgleord

1. Konkurrence – fællesskabsregler – overtrædelser – tilregnelse

(Art. 81 EF)

2. Institutionernes retsakter – begrundelse – forpligtelse – rækkevidde – beslutning om anvendelse af konkurrencereglerne – beslutning vedrørende en flerhed af adressater – krav om en tilstrækkelig begrundelse navnlig i forhold til den enhed, der bør pålægges ansvaret for en overtrædelse

(Art. 81 EF og 253 EF)

3. Institutionernes retsakter – begrundelse – forpligtelse – rækkevidde – beslutning om anvendelse af konkurrencereglerne – afhjælpning af begrundelsesmangel under retssagen – ikke tilladt

(Art. 81 EF og 253 EF)

Sammendrag

1. Et datterselskabs adfærd kan tilregnes moderselskabet, bl.a. når datterselskabet, selv om det er en selvstændig juridisk person, ikke frit bestemmer sin adfærd på markedet, men i det væsentlige følger instrukser fra moderselskabet navnlig under hensyn til de økonomiske, organisatoriske og juridiske forbindelser mellem disse to virksomheder. I en sådan situation er moderselskabet og datterselskabet en del af samme økonomiske enhed og udgør én virksomhed som omhandlet i artikel 81 EF.

I det konkrete tilfælde, hvor et moderselskab ejer 100% af det datterselskab, som har overtrådt de EU-retlige konkurrenceregler, kan det pågældende moderselskab dels udøve bestemmende indflydelse på dette datterselskabs adfærd, dels foreligger der en afkræftelig formodning om, at det pågældende moderselskab faktisk udøver en bestemmende indflydelse på datterselskabets adfærd.

Det er under disse omstændigheder tilstrækkeligt, at Kommissionen beviser, at hele kapitalen i et datterselskab ejes af moderselskabet, for at formode, at moderselskabet udøver en bestemmende indflydelse på dette datterselskabs handelspolitik. Kommissionen vil derefter være i stand til at anse moderselskabet for ansvarligt for den pågældende overtrædelse, medmindre dette moderselskab, som det påhviler at afkræfte den pågældende formodning, fører tilstrækkelige beviser med henblik på at godtgøre, at dets datterselskab optræder selvstændigt på markedet.

Med henblik på at vurdere, om et datterselskab selvstændigt bestemmer sin adfærd på markedet, skal der tages hensyn til alle de faktorer, der er relevante for de økonomiske, organisatoriske og juridiske forbindelser mellem dette datterselskab og moderselskabet, der kan variere i de enkelte tilfælde, og som derfor ikke kan opregnes udtømmende.

(jf. præmis 21-25)

2. Hvad angår begrundelsen for en kommissionsbeslutning om anvendelse af artikel 81 EF er Kommissionen ikke forpligtet til at tage stilling til alle de argumenter, som de berørte har fremført for den, men behøver kun at redegøre for de faktiske omstændigheder og retlige betragtninger, der har været afgørende med henblik på beslutningens opbygning. Især er Kommissionen ikke forpligtet til at tage stilling til forhold, der er åbenbart uvedkommende, uden betydning eller klart af underordnet relevans.

Når en beslutning i henhold til artikel 81 EF er rettet til flere adressater og medfører et spørgsmål om, hvem der bærer ansvaret for overtrædelsen, skal den indeholde en tilstrækkelig begrundelse i forhold til hver af adressaterne, navnlig i forhold til de af dem, som i henhold til beslutningen skal bære byrden for overtrædelsen. I forhold til et moderselskab, der er holdt ansvarligt for sit datterselskabs ulovlige adfærd, skal en sådan beslutning således indeholde en detaljeret redegørelse for, hvorfor dette selskab kan holdes ansvarligt for overtrædelsen.

Når en virksomhed i denne forbindelse i sit svar på klagepunktsmeddelelsen har gjort de samlede faktiske omstændigheder gældende, der kendetegnede forbindelserne mellem denne og dens datterselskab på tidspunktet for overtrædelsen, ved bl.a. at påberåbe sig den omstændighed, at datterselskabets aktivitet var meget speciel i forhold til de andre aktiviteter i koncernen, den manglende forbindelse på ledelsesniveau og blandt de ansatte i de berørte selskaber, de vidt definerede beføjelser for datterselskabets ledelse, og den omstændighed, at datterselskabet rådede over sine egne tjenester vedrørende handelsaktiviteterne samt en selvstændighed ved udarbejdelsen af strategiprojekter, og når de således fremførte forhold ikke begrænser sig til påstande, men indeholder en række konkrete bevisdokumenter, som er bilagt klagepunktsmeddelelsen, er Kommissionen forpligtet til at tage stilling til denne argumentation ved at undersøge, om moderselskabet under hensyn til alle de faktorer, der er relevante for de økonomiske, organisatoriske og juridiske forbindelser mellem de berørte selskaber, har godtgjort, at selskabets datterselskab udviste en selvstændig adfærd på markedet og i givet fald angive grundene til, at den er af den opfattelse, at de af moderselskabet fremlagte forhold ikke er tilstrækkelige til at afkræfte den pågældende formodning. Kommissionens forpligtelse til at begrunde sin beslutning på dette punkt fremgår klart af den afkræftelige karakter af formodningen om, at et moderselskab, der ejer 100% af et datterselskab, udøver en bestemmende indflydelse herpå, hvis afkræftelse ville kræve af moderselskabet, at det fremlægger bevis for samtlige de økonomiske, organisatoriske og juridiske forbindelser mellem dette og dets datterselskab.

(jf. præmis 64, 65, 70 og 72-75)

3. Begrundelsen for en kommissionsbeslutning om anvendelse af artikel 81 EF skal principielt meddeles den berørte part samtidig med denne beslutning, der indeholder et klagepunkt i forhold til parten. Manglen på begrundelse kan således ikke afhjælpes gennem den omstændighed, at den berørte part erfarer grundene til afgørelsen, mens sagen verserer. Herefter kan den pågældende manglende begrundelse ikke afhjælpes, mens sagen verserer.

(jf. præmis 81 og 82)